Prezident Jahon banki delegasiyasini qabul qildi

O`zbekiston Respublikasi Prezidenti Shavkat Mirziyoev 17 yanvar kuni Jahon banki vise-prezidenti Siril Myuller boshchiligidagi delegasiyani qabul qildi.
Jahon banki guruhi dunyo miqyosidagi etakchi moliyaviy institut bo`lib, mamlakatimizda ijtimoiy-iqtisodiy islohotlarning yangi dasturini amalga oshirishda strategik sherikdir.
Bank ekspertlari O`zbekistonda qishloq va suv xo`jaligi, geologiya, bank-moliya va soliq, ta`lim sohalarida modernizasiya ishlarini samarali amalga oshirishga doir takliflarni ishlab chiqishda, investisiya va ishbilarmonlik muhitini takomillashtirish hamda boshqa ustuvor yo`nalishlarda faol ishtirok etmoqda.  
Bugungi kunda Jahon banki tomonidan O`zbekistonda amalga oshirilgan va davom ettirilayotgan loyihalarning qiymati 5,5 milliard dollarni tashkil etadi.
O`tgan yili ushbu global moliyaviy institut umumiy qiymati qariyb 1 milliard dollar bo`lgan yangi istiqbolli loyihalarni ma`qulladi. Navoiy viloyatida quyosh elektr stansiyasini qurish bo`yicha kimoshdi savdosi, shuningdek, Vashington shahrida "Mamlakat platformasi" taqdimoti muvaffaqiyatli o`tkazildi.
Davlatimiz rahbari bularning barchasi O`zbekiston va Jahon banki o`rtasidagi yaqin hamkorlik, ochiq va konstruktiv muloqot natijasida erishilganini alohida ta`kidladi.
O`z navbatida, Siril Myuller Jahon banki guruhi prezidenti Devid Melpassning samimiy salomini etkazib, tashkilot O`zbekistonda amalga oshirilayotgan islohotlar dasturini to`liq qo`llab-quvvatlashini yana bir bor qayd etdi.
Uchrashuvda ikki tomonlama hamkorlikning dolzarb masalalari va ustuvor yo`nalishlari muhokama qilindi.
Muhim tarmoqlarda, jumladan, qishloq xo`jaligi, energetika, neft-gaz tarmog`i, transport va boshqa sohalarda islohotlarni davom ettirishga ko`makni kengaytirish hamda qashshoqlikka qarshi kurashish borasida qo`shma loyihalarni amalga oshirish masalalariga alohida e`tibor qaratildi.
O`zbekiston va Jahon banki o`rtasidagi sheriklik bo`yicha yangi uzoq muddatli strategiyani ishlab chiqishga kelishib olindi.